|  |  |
| --- | --- |
| *Визия за ОСП след 2020 г.* |  |

**1. На заседанието на РГ по Хоризонтални въпроси (Реформа на ОСП), проведено на 28 май 2019 г. в Брюксел бяха обсъдени приложенията към проекта на Регламент за стратегическите планове, свързани с индикаторите и условността.** ЕК представи документ с обща информация за индикаторите, който е методологически и обяснява отделните елементи на фишовете за индикаторите, които Комисията разработва. Всички фишове се очаква да бъдат завършени до няколко седмици. В Приложение 1 към документа са дадени примери относно индикаторите за секторните интервенции. Всяка интервенция трябва да бъде свързана поне с един индикатор за резултат, една интервенция може да допринася за няколко резултатни индикатори, но връзката трябва да бъде добре обоснована. Въпросът за индикаторите се счита като един от сложните в бъдещата ОСП и голяма част от ДЧ поискаха допълнителни дискусии с цел подобряване разбирането на темата. Във втората част на заседанието бяха обсъдени стандартите за условността (Приложение 3 към проекта на регламент), които заместват Кръстосаното съответствие и текстовете, свързани с бъдещите еко схеми по І стълб на ОСП. Основните въпроси, по които мненията на ДЧ се различават, са свързани със задължителността на еко схемите (ЕК предлага те да са задължителни за ДЧ и доброволни за фермерите, група ДЧ, включително България настояват да бъдат доброволни и за ДЧ) и изключването на малките фермери от условността, което България и други ДЧ настояват да се направи с цел отчитане на уязвимостта на дребните ЗС. Бяха направени и редица технически предложения, свързани с конкретни стандарти в условността. В края на заседанието Председателството представи новите промени в проекта на регламент, които се очаква да бъдат обсъждани на предстоящите заседание на Работната група и на Специалния комитет по селско стопанство.

**2**. **Комисарят на ЕС по земеделие Фил Хоган подчерта значението на земеделието и общностите в селските райони за справяне с промените на климата, като в тази връзка, предложените промени в новата ОСП ще допринесат за подобряване на околната среда.** В своето изказване по време на конференцията „Изменението на климата – възможности за общностите в селските райони“ (организирана на 27 май от ирландската организация „Rural Link“), Фил Хоган заяви, че „общностите в селските райони ще имат водеща роля в ЕС за подобряване на климата и околната среда“, като „все повече се осъзнава огромния потенциал на селските райони за предоставяне на решения за преодоляване на климатичната криза.“ Фил Хоган посочи още, че обществото желае да се увеличи приноса на ОСП и другите европейски политики за подобряване на климата и околната среда, като подкрепя идеята за предприемане на действия на европейско равнище. Комисарят по земеделие подчерта също централното място, което въпросът за климата е заел в кампаниите за тазгодишните местни и европейски избори. Според Фил Хоган, новият модел на прилагане на ОСП дава възможност на държавите-членки за гъвкавост при определянето на интервенции, които могат да направят по-добър принос за постигане на националните екологични стратегии и цели за подобряване на климата. Според него, най-важното е възможността, която дава ОСП на земеделските стопани и общностите в селските райони, за възнаграждаване на техните действията в областта на климата. На тяхно разположение ще бъдат различни задължителни и доброволни екологични схеми и съответното финансово подпомагане. Фил Хогън счита за необходимо да бъдат предложени подходящи стимули за земеделските стопани и общностите в селските райони за това, че ще извършват екологични дейности от името на цялото общество. Поради тази причина, новата зелена архитектура на ОСП след 2020 год. ще включва система от предварителни условия, които ще свържат подкрепата на земеделските производители със земеделските практики, насочени към подобряване на климата и околната среда.

**3. Комисарят по земеделие Фил Хоган обеща нови мерки за насърчаване обновяването на поколенията в областта на селското стопанство**. В изказване пред президиума на Европейския съвет на младите земеделски производители (CEJA) на 28 май т.г., той заяви, че поне 2% от годишния национален пакет за директни плащания на всяка държава-членка, трябва да бъде заделен за обновяване на поколенията в бъдещата селскостопанска политика, в сравнение с текущите разходи от 0.8%. Тази сума трябва да бъде отпусната или под формата на допълнителна подкрепа за доходите (по Стълб 1) и / или като безвъзмездна кръгла сума (Стълб 2), насочена към създаване на нови стопанства от млади земеделски производители. Хоган подчерта също, че увеличаването на максималния размер на помощта, предоставена за установяване на млади земеделски стопани, до 100 000 EUR и възможността на отделните държави-членки да подкрепят сътрудничеството между земеделските производители от различни поколения, може да доведе до подобряване на планирането при пенсиониране на земеделски стопани, които искат да се оттеглят или различни процедури за преход от предишното към младото поколение земеделски стопани. Комисарят по земеделие подчерта също, че се очаква да бъдат предоставени много нови допълнителни възможности за младите земеделски производители, включително възможности в областта на научните изследвания и иновациите, както и възможност за задълбочаване на сътрудничеството с млади земеделски стопани от Африка чрез обмен между Африка и Европа.

**4. Може да се очаква „зелената вълна“ и вълната на по-либерално настроените политици в новия ЕП да повлияят на бъдещата посока на ОСП (особено на новата „зелена архитектура“).** Предишният Парламент, до голяма степен възприеман като про-фермерски настроен, се бореше за запазване на стабилен бюджет за ОСП и използваше своите правомощия за съвместно вземане на решения за приемане на по-благоприятни за земеделските производители мерки за опазване на околната среда. Но със сегашната промяна в разпределението на гласовете статуквото ще се промени. След като окончателният списък на новите членове на ЕП и техните политически групи бъде потвърден през следващите седмици, встъпителната пленарна сесия в Страсбург на 2-4 юли 2019 г. с абсолютно мнозинство ще избере новия Председател и Заместник-председатели на ЕП за срок от 2 години и половина. През следващите седмици политическите лидери ще преговарят за състава на различните Комисии, чиито Председатели и техни заместници ще се определят на първото заседание на съответната Комисия през юли 2019 г. Първото заседание на Комисията по земеделие и развитие на селските райони е насрочена за 8 юли 2019 г., а съставът на „новите“ Комисии трябва да стане известен на 4 юли. По отношение на състава на COMAGRI редица значими фигури от предишната Комисия не се кандидатираха за преизбиране - по-специално бившият координатор на ЕНП Алберт Дес (Германия), Мишел Дантен (ЕНП, Франция), Джим Никълсън от Северна Ирландия (ПКР, Обединено кралство) и португалецът Рикардо Серао Сантош (ПЕС). Други видни членове като Естер Херанс Гарсия (ЕНП, Испания), докладчик по реформата на ОСП относно Стратегическите планове и Никола Капуто (ПЕС, Италия) също няма да се върнат. Видни членове на ЕП, които се завръщат, са Паоло де Кастро (ПЕС, Италия), Тибор Шани (ПЕС, Унгария), Ерик Андрийо (ПЕС, Франция), Клара Агилера Гарсия (ПЕС, Испания), Марк Тарабела (ПЕС, Белгия), Питър Яр (ЕНП, Германия), Хеберт Дорфман (ЕНП, Италия), Норберт Линс (ЕНП, Германия), Мартин Хойслинг (Зелените, Германия) и либералите Улрике Мюлер (Германия) и Ян Хойтема (Нидерландия). Сред новоизбраните членове на ЕП редица кандидати имат релевантни познания, най-вече бившият Комисар по земеделието Дачиан Чолош - главен архитект на реформата на ОСП през 2013 г., от който се очаква да се присъедини към блока на АЛДЕ. Неговият сънародник Дан Мотреану (ЕНП) се твърди, че има интерес да стане част от COMAGRI. Други потенциални кандидати са френският био-производител Беноа Бито (Зелените), бившият президент на френския Съюз на младите фермери Жереми Десеркле (АЛДЕ) и гръцкият социалист Йоргос Каминис. Бившият депутат Марлене Мортлер (ЕНП, Германия) също се очаква да се присъедини към нея, с още един или двама германски „зелени“ депутати.